KIRJALLINEN KYSYMYS P-3596/01

esittäjä(t): Pietro-Paolo Mennea (PPE-DE) komissiolle

(8. tammikuuta 2002)

Aihe: Ympäristöongelma Prima Calan alueella Molfettassa

Paikallisista ja valtakunnallisista lehdistä saatujen tietojen sekä huolestuneiden ja tyrmistyneiden kansalaisten esittämien toistuvien vetoomusten perusteella tietooni on tullut vakava ympäristöongelma Molfettan rannikolla. Tarkemmin sanottuna kyse on Prima Calan alueesta ja Scoglio di Inghilterran uimarannalle rakennetuista rakennuksista.

Saamieni tietojen mukaan alueelle on rakennettu uimaranta, jonka rakentamisessa on käytetty paljon betonia. Betonin harkitsematon käyttö on pilannut alueen kauniin maiseman, ja alueen omaleimaisuus on uhattuna.

Alueen asiasta vastaaville viranomaisille eli kunnan viranomaisille ja satamaviranomaisille on kerrottu ongelmasta, mutta ympäristötuhoihin ei ilmeisestikään ole puututtu.

Edellä esitetyn perusteella pyytäisin komissiota selvittämään perusteellisesti ja tarkkaan, onko rakennuslupaa myönnettäessä noudatettu kaikkia ympäristövaatimuksia ja määräyksiä.

Lisäksi pyytäisin komissiota arvioimaan tilannetta Italian rannikolla ja kaikkien niiden alueiden tilaa, joilla laajamittaisesta betonin käytöstä on aiheutunut ongelmia.

Margot Wallströmin komission puolesta antama vastaus

(25. tammikuuta 2002)

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun direktiivin 85/337/ETY(1), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(2), 2 artiklan mukaan jäsenvaltioiden on varmistettava, että ennen luvan myöntämistä hankkeet, joilla etenkin laatunsa, kokonsa tai sijaintinsa vuoksi on todennäköisesti merkittäviä ympäristövaikutuksia, alistetaan lupamenettelyyn ja että niiden vaikutukset arvioidaan. Direktiivin soveltamisalaan kuuluvien hankkeiden luokat määritellään 4 artiklassa ja luetellaan liitteissä I ja II. Parlamentin jäsenen antamien tietojen perusteella ei kuitenkaan voida arvioida, kuuluuko parlamentin jäsenen mainitsema hanke johonkin direktiivin liitteissä mainittuun luokkaan.

Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetussa neuvoston direktiivissä 92/43/ETY(3) säädetään toimenpiteistä, joita edellytetään yhteisön tärkeänä pitämien luontotyyppien ja luonnonvaraisen eläin- ja kasvilajien suotuisan suojelun tason säilyttämiseksi tai sen ennalleen saattamiseksi. Toimenpiteitä on sovellettava erityisten suojelutoimien alueilla, jotka kuuluvat Natura 2000 -verkostoon ja jotka valitaan 4 artiklassa säädetyllä menettelyllä. Parlamentin jäsenen antamien tietojen perusteella vaikuttaa kuitenkin siltä, ettei parlamentin jäsenen mainitsema hanke liity mihinkään direktiivissä tarkoitettuun alueeseen.

Koska yhteisön ympäristölainsäädännön soveltamista koskevalle valitukselle ei ole parlamentin jäsenen antamien tietojen perusteella perusteita, ei voida todeta, että lainsäädäntöä olisi rikottu. Jos parlamentin jäsen toimittaa komissiolle yksityiskohtaisia tietoja, joiden perusteella komissio voi arvioida tilannetta yhteisön lainsäädännön kannalta, komissio pystyy tutkimaan asiaa enemmän.

(1) EYVL L 175, 5.7.1985.

(2) EYVL L 73, 14.3.1997.

(3) EYVL L 206, 22.7.1992.